google/wiki40b huggingface dataset:
ולדימיר שמיצר

קריירה

שמיצר הצטרף לליברפול בשנת 1999, אחרי ששיחק בסלביה פראג הצ'כית (בין השנים 1992–1996), ולאנס הצרפתית (בין השנים 1996–1999). שמיצר היה שחקן מפתח בנבחרת הצ'כית, כאשר צבר בשורותיה 80 הופעות, בהן כבש 27 שערים. שמיצר יצג את מולדתו בטורנירי הגמר של יורו 1996, יורו 2000 ויורו 2004. כמו כן, לזכות שמיצר רשומה אפילו הופעה אחת במדי נבחרת צ'כוסלובקיה שהתפרקה.
בשורות לאנס הוא בלט ביכולתו שתרמה להתקדמותה בליגת האלופות. הוא עזב את לאנס בשביל ליברפול, כדי להתנסות בחווית הפרמייר ליג. מבחינת תרומה, העונה הטובה ביותר שלו בלאנס, הייתה בעונת 1997/1998, כאשר לאנס זכתה באליפות הליגה. באותה העונה הבקיע שמיצר 7 שערים, ותיפקד כשחקן המפתח של הקבוצה.
אחרי שהגיע לאנפילד, שמיצר ערך את הופעת הבכורה שלו במדים האדומים, במשחק מול שפילד וונסדיי באצטדיון הילסבורו, משחק בו ליברפול ניצחה 0–2, ושמיצר הציג בו יכולת טובה מאוד על המגרש. למרות זאת, סדרת של פציעות טורדניות בעונות הראשונות שלו בליברפול, פגעו בתפקודו, וגרמו לו להתנדנד בסגל הקבוצה באופן בעייתי. על אף הבעיות שלו בליברפול, היו לשמיצר מספר הברקות ורגעים מדהימים כאשר ניתנו לו הזדמנויות מועטות לשחק, הכוללים שער ניצחון מאוחר במשחק מול צ'לסי ושער מבעיטת וולה מדהימה במשחק מול בורוסיה דורטמונד.
במהלך עונת 2004/2005, ליברפול תחת הדרכתו של רפא בניטז הגיעה עד לגמר ליגת האלופות. שמיצר נכנס למשחק כאשר התוצאה הייתה 0–1 למילאן. ליברפול כבר פיגרה בשלושה שערים עד המחצית. אחרי המחצית, ליברפול עלתה למגרש ביכולת טובה יותר, והבקיעה שלושה שערים בתוך 6 דקות, כאשר שמיצר מבקיע את שערה השני. המשחק נגמר בתיקו 3-3, וליברפול זכתה בתואר החמישי שלה לאחר דו-קרב פנדלים, בו שמיצר גם הבקיע. הופעתו של שמיצר זכתה לביקורות חיוביות רבות בעולם.
למרות הכל, לאור חזון הקבוצה של מאמנה, רפא בניטז, הוחלט עוד לפני המשחק שחוזהו של שמיצר בקבוצה לא יחודש. שמיצר הגיע לבורדו בקיץ 2005, כשחקן חופשי. בהגרלת משחקי ליגת האלופות לעונת 2006/2007, ליברפול ובורדו הוגרלו לאותו הבית, ו-"ולדי" (כפי שכינו אותו האוהדים באנפילד) ציין שהוא נרגש מאוד לחזור לשחק בליברפול, לפני שפציעה מנעה ממנו לפגוש את ליברפול בשלב הבתים.
התארים בהם זכה עד כה שמיצר במהלך הקריירה שלו הם: אליפות צ'כיה עם סלביה פראג. אליפות והגביע הצרפתי עם לאנס. פעמיים בגביע הליגה האנגלית, גביע אופ"א, גביע ה-FA, מגן הקהילה, הסופר קאפ האירופי ובליגת האלופות במדי ליברפול.
לאה קוק (רבנית)

לאה קוק (נולדה ב-1 באוגוסט 1959) היא רבנית ודרשנית חרדית ישראלית, פופולרית בקרב נשים. ממחזירות התשובה הבולטות בישראל.

ביוגרפיה

נולדה וגדלה בבני ברק, לרב יצחק זילברשטיין ולרבנית עליזה שושנה, בתו של הרב יוסף שלום אלישיב. הושפעה מאמה ומדודתה הרבנית בת-שבע קניבסקי. נישאה לרב דב קוק בנו של הרב נחום קוק תלמיד ישיבת פוניביז', לאחר נישואיו פנה גם ללימודי קבלה והפך למקובל מפורסם. בשנות ה-80 עברה יחד עם בעלה לטבריה. הם אימצו הגייה ספרדית בנוסח התפילה והחלה במסירת שיעורים בקירוב תלמידות ובהחזרה בתשובה. מרבית תלמידותיה ושומעות לקחה הן בעלות תשובה.
היא אם ל-14 ילדים, בתה הגדולה היא הרבנית בת שבע קוק, גם היא דרשנית בולטת הנוקטת בקו עדכני יותר.
הסרט התיעודי "התיקון" צולם על חייה והיא עומדת במרכזו.
מרגרט ג'ורג'

ביוגרפיה

מרגרט ג'ורג' נולדה בנאשוויל טנסי. אביה הצטרף למשרד החוץ האמריקני בהיותה בת ארבע, ומשום כך המשפחה נדדה ברחבי תבל בעקבות עיסוקו של האב. היא הספיק להתגורר בטייוואן עד גיל 6, ישראל (אז התגוררה ברמת-גן ולמדה בבית ספר טביטה ביפו) וגרמניה (בערים בון וברלין), לפני שמלאו לה שלוש עשרה ואז חזרה המשפחה לארצות הברית. היא בוגרת תואר ראשון באוניברסיטת טופט (Tufts) ותואר שני מאוניברסיטת סטנפורד בביולוגיה וספרות אנגלית. היא עבדה ככתבת מדע במשך מספר שנים במכונים הלאומיים לבריאות בבתסדה מרילנד. היא גם גרה באל סלוודור ושוודיה.
כיום היא מתגוררת במדיסון עם בעלה, הפרופסור לאופתלמולוגיה פול קופמן מאוניברסיטת ויסקונסין-מדיסון.

קריירת הכתיבה שלה

ג'ורג' החלה לכתוב בהיותה בת עשר. בחטיבת הביניים החלה לכתוב רומנים, אולם לא הראתה אותם לאיש, פרט לכמה חברים קרובים. רק כשסיימה לכתוב ספר היא ניסתה לפרסמו. למרות שהיא ידועה כיום בשל הרומנים ההיסטוריים שלה, היא כתבה בסוגות רבות ושונות: מדע בדיוני, ספרי נעורים, הומור, רומן רומנטי, פעולה והרפתקאות, לפני שהקדישה עצמה לז'אנר הספרותי בו היא פעילה היום.
ספרה הראשון, "אני, הנרי השמיני, עם הערות מאת ליצן החצר שלו", ראה אור במקור באנגלית ב-1986 (תורגם לעברית ויצא לאור בהוצאת אחוזת בית ב-2010), קבע את דפוס כתיבתה הנוכחי. היא הקדישה לכתיבת הספר המחזיק קרוב לאלף עמודים למעלה מ-15 שנה, במהלכם קראה כ-300 ספרים על המלך והתקופה וביקרה שלוש פעמים באנגליה לצורך המחקר. ברומן ציירה ג'ורג' את הנרי השמיני כגיבור חיובי.
ספרה The Memoirs of Cleopatra (זכרונותיה של קלאופטרה) עובד לסרט טלוויזיה בשם "קלאופטרה" בשנת 1999, שהיה מועמד לפרס אמי בכיכובם של Leonor Varela בתפקיד קלאופטרה, בילי זיין כמרקוס אנטוניוס וטימותי דלטון בתפקיד יוליוס קיסר.
בהמשך לתחביבה - איסוף וגידול צבים היא הייתה מחברת-שותפה של ספר ילדים על צבים בשם Lucille Lost.
ספרה האחרון Elizabeth I, יצא לאור באפריל 2011, הרומן מתמקד בשנים האחרונות לשלטונה של אליזבת הראשונה, מלכת אנגליה, ימיו של שייקספיר, הניצחון על הארמדה הספרדית וגילוי העולם החדש. 
כתבה ספרים נוספים על מרים המגדלית והלנה מטרויה. 
הספר הבא אותו מתכוונת ג'ורג' לכתוב יעסוק בבודיקיאה, ויתמקד במאבק של בודיקיאה ברומא ובנירון קיסר.
ג'וק רתרפורד

קריירה

רתרפורד נולד בכפר פרסי מיין שבנורת'מברלנד, והיה ידוע בגובהו הרב; הוא השתתף בכ-600 משחקי פוטבול ליג וגביע ה-FA, למרות ביטולן של ארבע עונות בעקבות מלחמת העולם הראשונה. הוא החל את הקריירה בניוקאסל יונייטד, וערך את הופעת הבכורה שבה הבקיע צמד שערים במשחק מול וסט ברומיץ' אלביון ב-1902. רתרפוד כונה "הטייס מניוקאסל", ושיחק במגפייז במשך עשר עונות, תחילה כקיצוני ימני וכשחקן הידוע בזכות קצב המשחק שלו ושליטתו בכדור. באותה תקופה ניוקאסל היה מועדון דומיננטי בליגה; רתרפורד זכה בשלוש אליפויות, ואף השתתף בחמישה משחקי גמר של גביע ה-FA‏ (1905, 1906, 1908, 1910 ו-1911). המועדון ניצח רק במשחק הגמר הראשון, לאחר שגבר על ברנלי בתוצאה 2 - 1 במשחק החוזר.
בזמן ששיחק בניוקאסל הוא זומן לסגל של נבחרת אנגליה, וערך את הופעת הבכורה שלו במשחק מול נבחרת ויילס ב-9 באפריל 1904. הוא השתתף בסך הכל ב-11 משחקי נבחרת, כאשר הופעתו האחרונה הייתה במשחק מול נבחרת בוהמיה ב-1908.
זמן קצר לאחר תחילת עונת 1913/1914 הסתכסך רתרפורד עם הנהלת המועדון בנושא שכרו, ותוך זמן קצר הועבר למועדון וולוויץ' ארסנל שזה עתה ירד לליגה השנייה. הוא ערך את הופעת הבכורה בארסנל בניצחון 3 - 2 על נוטינגהאם פורסט ב-1 בנובמבר 1913, ואף הבקיע בו שני שערים שזיכו אותו במקום קבוע בהרכב. לאחר פריצת מלחמת העולם הראשונה הוא המשיך להופיע כשחקן אורח בארסנל במשחקים הלא רשמיים, ולמרות שהיה בן 35 כשחודשו המשחקים הרשמיים ב-1919 הוא המשיך במועדון (שהעפיל בחזרה לליגה הראשונה) למשך ארבע עונות נוספות.
במרץ 1923 עזב רתרפורד את ארסנל ועבר לסטוק סיטי כמאמן-שחקן. הוא שהה שם במשך שבועות ספורים בלבד, וניהל רק עשרה משחקים; רתרפורד הוא המאמן שכהונתו הייתה הקצרה ביותר בתולדות סטוק. בספטמבר, כשהוא בן 39, חתם רתרפורד בארסנל פעם נוספת והשתתף בכ-20 משחקים בכל אחת משתי העונות הבאות. הוא פרש בקיץ 1925. אולם, הוא התקשה להיפרד מהכדורגל, חתם בארסנל בפעם השלישית בינואר 1926, והשתתף בשאר משחקי הליגה באותה עונה. משחקו האחרון בארסנל היה מול מנצ'סטר סיטי ב-20 במרץ 1926, בגיל 41 שנים ו-159 ימים. בעקבות כך הוא קבע שיא כשחקן המבוגר ביותר המופיע במדי המועדון.
רתרפורד עזב את ארסנל בפעם האחרונה בקיץ 1926; הוא השתתף ב-232 משחקים והבקיע 27 שערים עבור המועדון. לאחר מכן הוא שיחק בקלפטון אוריינט במשך עונה אחת, ולבסוף פרש ב-1927. ב-1928 הוא חזר מפרישתו וחתם בטנברידג' ולס ריינג'רס, אך השתתף רק במשחק אחד בגביע ה-FA. לאחר פרישתו הוא עבר להתגורר באזור ניסדן שברובע ברנט הלונדוני, וניהל חנות לממכר משקאות חריפים.
ספ ובוב, אחיו של ג'וק, היו גם כן כדורגלנים מקצוענים. בנו, ג'ון "ג'יי ג'יי" רתרפורד, היה שחקן של ארסנל באותה תקופה כמו אביו, אך השתתף רק במשחק ליגה אחד. גרג רתרפורד, נינו, הוא אתלט שזכה מטעם הממלכה המאוחדת במדליית כסף בקפיצה לרוחק במסגרת אליפות אירופה באתלטיקה 2006.
אנקילוזאוריה

מאפיינים

אנקילוזאורים היו עטויים בלוחות שריון גרמיים עבים (אוסטאודרמים), לעיתים גם בקוצים ודוקרנים שבלטו מהם, שהגנו עליהם מפני התרופודים הגדולים. לחלקם היה זנב כבד המצויד בקצהו בעצם עבה דמוית אלה או דוקרנים, ששימש ככלי נשק כנגד הטורפים. הם הופיעו כבר בראשית היורה אבל לשיא תפוצתם הגיעו רק בקרטיקון עליון באסיה ובאמריקה הצפונית. 
הסקדילוזאוריים היו מראשוני הדינוזאורים המשוריינים, וחלקם יכלו ללכת גם על שתי רגליים. אחריהם הגיעו הנודוזאוריים שהתאפיינו בשריון מורכב יותר, כולל דוקרני עצם מכוסי קרטין, והיו כבדים יותר ולכן הלכו על כל 4 גפיהם. לנודוזאוריים לא הייתה אלת עצם בזנבם. אחרונים באו האנקילוזאוריים שבנוסף לשריון הגרמי היו חמושים גם בבליטת עצם כבדה, דמוית פטיש או אלה, בקצה זנבם. אלה זו שימשה כנשק הגנתי ויכלה לשבור את רגליהם של הטורפים הגדולים שאיימו על האנקילוזאוריים.
הגמ"ח המרכזי

הגמ"ח המרכזי הוא קרן הלוואות בקהילה החרדית שהוקמה בשנת 2002 ובה התורם מכספו לקופת הגמ"ח מקבל זכות קדימה לקבל בעתיד הלוואה נוחה ומענק עבור נישואי צאצאיו בהתאם לגודל תרומתו.
מייסד הגמ"ח הוא הרב גבריאל יוסף לוי, ראש ישיבת באר התורה בבית שמש, יחד עם הרב עזריאל אוירבך, הרב אריה דביר ורבנים נוספים מהחוג החרדי ליטאי. בהנהלת הגמ"ח חברים רבנים, רואה חשבון ואישי ציבור. יו"ר הוועד המנהל הוא יוסף קריינדלר, מנהל ישיבת באר התורה. מנהל הגמ"ח הוא משה מונטג, חבר מועצת עיריית בית שמש מטעם דגל התורה. משרדי הגמ"ח מצויים בבית אקה נדל"ן בשכונת רוממה שבירושלים. 
נכון לפברואר 2017 חברים בגמ"ח כ-126,000 בתי אב.

התוכנית הכלכלית של הגמ"ח

על פי התוכנית הכלכלית של הגמ"ח, כל הורה התורם לגמ"ח "יחידת השתתפות" בת 4,800 ש"ח מקבל תמורתה זכות ללוות עד 40,000 ש"ח בעת נישואי ילדיו. תקנון הגמ"ח מאפשר לתרום עבור כל ילד עד 4 יחידות השתתפות. מחצית מסך כל יחידת השתתפות מוחזר כמענק לזוג הצעיר.
כדי להימנע מהאיסור ההלכתי על נטילה או מתן של ריבית, החוזה הנחתם עם הגמ"ח מפריד באופן פורמלי בין "יחידת ההשתתפות" המוגדרת כתרומת ההורה, לבין ההלוואה הניתנת לבנו של התורם. לפי החוזה לתורמים ניתנת רק זכות קדימה בבואם לקבל הלוואה ואין התחייבות מלאה למתן ההלוואה.
הונו העצמי של הגמ"ח מבוסס על הפקדות ההורים, בשווי כולל של מיליוני דולרים, וכן על הפקדות שניתנות לגמ"ח כהלוואה לטווח ארוך על ידי מי שמוותרים על הריבית שכספם יכול להניב באפיקי השקעה אחרים.

התרחבות פעילותו

ב-2003 יצא כרוז החתום על ידי רבנים ליטאים רבים (בראשות הרב יוסף שלום אלישיב והרב אהרן יהודה לייב שטיינמן) הקורא להצטרף לגמ"ח. ביולי 2009 הגיע מספר בתי האב החברים בגמ"ח לכ-10,000 בתי אב אשר זכאים לכ-95,000 יחידות הלוואה של 10,000 דולרים כל אחת. ובפברואר 2017 פורסם כי בגמ"ח יש מעל 125 אלף משפחות.
עם השנים, הגמ"ח החל לפעול בתחומים נוספים ובהם המאבק בעליית מחירי הדירות בשכונות "מתחרדות" דוגמת קריית היובל בירושלים, ופרדס כץ בבני ברק. מומחים מטעם הגמ"ח העריכו את מחירן הריאלי של הדירות בשכונה, פרסמו אותו והצהירו על מניעת הזכות ליהנות משירותי הקהילה מהרוכשים דירות במחיר גבוה מהמחיר שעליו הוכרז. הגמ"ח השתתף במכרז הקרקעות של האוניברסיטה העברית בירושלים. מנהלי הגמ"ח עניינו בעלי הון חרדים מהארץ ומחו"ל כדי לממן רכישת קרקע לשם בניית דירות במחיר מוזל. בסופו של דבר לא זכה הגמ"ח במכרז.
עוזר וירטואלי

עוזר אישי וירטואלי או סייען וירטואלי (באנגלית: Virtual Assistant) היא תוכנה שיכולה לבצע משימות או שירותים עבור האדם. לעיתים המונח "צ'טבוט" משמש להתייחסות לעוזרים וירטואליים באופן כללי או באופן ספציפי (ייעודי) לאלו המתקשרים באמצעות צ'אטים מקוונים (או בחלק מהמקרים תוכנות צ'אט מקוונות שנועדו לצורך בידור ולא למטרה שימושית). עוזר וירטואלי יכול להבין את הדיבור האנושי ולהגיב באמצעות קול מלאכותי. המשתמש יכול לשאול את העוזר הווירטואלי שלו שאלות, לשלוט במכשירים בבית (אם הם מחוברים לעוזר הווירטואלי), ולנהל משימות בסיסיות כמו השמעת מוזיקה או שליחת דואר אלקטרוני.
החל משנת 2017, השימוש והיכולות של העוזרים הווירטואליים התרחבו במהירות, כשמוצרים חדשים שהחלו להימכר בשוק הפכו לנגישים לעוזרים וירטואליים. בין הסייעים הווירטואליים המוכרים כיום בשוק ניתן למצוא את סירי, Google Assistant ואמזון אלכסה.

היסטוריה

המכשיר הראשון שיכול היה לזהות דיבור דיגיטלי היה IBM Shoebox, שהוצג לציבור במהלך יריד סיאטל העולמי ב-1962, לאחר השקתו הראשונית ב-1961. מחשב זה, שפותח כמעט 20 שנה בטרם IBM נכנסה לשוק המחשבים האישיים ב-1981, הצליח לזהות 16 מילים מדוברות ואת הספרות 0–9. אבן הדרך הבאה בפיתוח טכנולוגיית זיהוי קול הושגה בשנות ה-70 באוניברסיטת קרנגי מלון בפנסילבניה יחד עם תמיכה משמעותית מצד מחלקת ההגנה של ארצות הברית ו-DARPA. המכשיר שפותח, "Harpy", הצליח לזהות 1,000 מילים, אוצר המילים של ילד בן 3. כ-10 שנים מאוחר יותר, אותה קבוצת מפתחים פיתחה מערכת שיכולה לנתח רצפים שלמים של מילים באמצעות מודל מרקוב חבוי. בשנות ה-90 הפכה טכנולוגיית הדיבור הדיגיטלי לתכונה של המחשבים האישיים, שפיתחו מיקרוסופט, IBM, פיליפס ו-Lernout & Hauspie. הרבה יותר מאוחר, לאחר ש-IBM הניחה את היסודות לשוק הטלפונים החכמים עם השקת IBM Simon ב-1994, העוזרת הווירטואלית הראשונה שהוטמעה בטלפונים חכמים, הייתה סירי של אפל, במכשיר אייפון 4s ב-4 באוקטובר 2011. חברת אפל פיתחה את סירי לאחר רכישת חברת סירי בע"מ, חברת בת של SRI International, מכון מחקר הממומן על ידי מחלקת ההגנה של ארצות הברית ו-DARPA.

שירותים

העוזר הווירטואלי יכול לספק מגוון רחב של שירותים. בין היתר הוא יכול להציג את מזג האוויר, לעדכן את המשתמש בחדשות השעה, לקרוא ערכים מוויקיפדיה, להכין רשימת קניות, להגדיר אזעקה, לנגן שירים ומוזיקה משירותי מוזיקה שונים, להציג סרטונים ולהזרים תוכן משירותי סטרימינג ובהם נטפליקס.
כמו כן, בחלק מהעוזרים הווירטואליים זמינים גם כישורים (Skills) להורדה, שמרחיבים את יכולותיו של העוזר הווירטואלי.

פרטיות

לצד הסיוע שהם מעניקים, לעוזרים הווירטואליים מגוון בעיות פרטיות. תכונות כמו "היי סירי" מאפשרות למכשיר להאזין כל העת. עם זאת, תכונות אלו מסייעות לאנשים אשר מפאת קשיי נגישות הם אינם יכולים לעשות שימוש בעוזרים הווירטואליים. במטרה לפתור את הבעיה, הוצע להוסיף כפתור אבטחה כדי ליצור אימות רב-שלבי עבור הסייעים.
זכויות להט"ב באוקיאניה

בדומה ליבשות אחרות, זכויותיהם של לסביות, הומוסקסואלים, טרנסג'נדרים וביסקסואלים (להט"ב) באוקיאניה הן מגוונות למדי: בעוד שבחלק מהמדינות להט"בים נהנים משוויון זכויות מוחלט או כמעט מוחלט, במדינות אחרות קיימים עונשים ללהט"בים.
מתוך 14 המדינות באוקיאניה, הומוסקסואליות חוקית ב־8 מדינות. כמו כן, היא חוקית ב־12 מתוך 13 הטריטוריות (איי קוק הם הטריטוריה היחידה באוקיאניה שבה הומוסקסואליות אינה חוקית). לסביות חוקית בכל המדינות מלבד איי שלמה וכן בכל הטריטוריות.
העונש על נטייה חד־מינית, ועל הומוסקסואליות בפרט, במדינות בהן הדבר אינו חוקי, הוא לרוב מאסר למשך 14 שנים לכל היותר. עונש חמור יותר קיים בטונגה, שם הומוסקסואלים יכולים לקבל ענישה גופנית (הצלפות) על פי החוק, בנוסף למאסר. עם זאת, עונש זה אינו נאכף בפועל.
מבין מדינות אוקיאניה החברות באומות המאוחדות, 10 מדינות חתמו בעד הצהרת האו"ם בדבר נטייה מינית וזהות מגדרית, ביניהן גם טובאלו וסמואה שחתמו בעד ההצהרה למרות האיסור על הומוסקסואליות במדינתן. המדינה היחידה שחתמה נגד ההצהרה היא איי שלמה. 3 המדינות האחרות (פפואה גינאה החדשה, קיריבטי וטונגה) נמנעו.

הכרה בנישואים חד־מיניים ובזוגיות חד־מינית

נכון לשנת 2018, שתי מדינות באוקיאניה מתירות לזוגות חד־מיניים להינשא: מדינות אלה הן אוסטרליה וניו זילנד. בשאר המדינות החוק אינו מכיר כלל בזוגיות חד־מינית, ובפלאו קיים איסור חוקתי על נישואים חד־מיניים.
בנוסף לאוסטרליה ולניו זילנד, 8 טריטוריות באוקיאניה מתירות נישואים חד־מיניים. החוק באי הפסחא אינו מכיר בנישואים חד־מיניים, אך הוא מכיר באיחוד אזרחי.

אימוץ ילדים

החוק באוסטרליה מתיר לזוגות חד־מיניים לאמץ ילדים במשותף בכל 6 המדינות וכן בטריטוריית הבירה האוסטרלית. הטריטוריה הצפונית היא הטריטוריה היחידה באוסטרליה שבה זוגות חד־מיניים אינם מורשים לאמץ ילדים במשותף. עם זאת, בטריטוריה זו קיימת הצעת חוק בנושא הממתינה לאישור. גם בניו זילנד זוגות חד־מיניים מורשים לאמץ ילדים במשותף.
בנוסף לאוסטרליה ולניו זילנד, כל 8 הטריטוריות באוקיאניה שמתירות נישואים חד־מיניים מתירות גם אימוץ על ידי זוגות חד־מיניים.

שירות צבאי

באוקיאניה קיימות 6 מדינות שיש להן צבא. מתוכן, אוסטרליה וניו זילנד מתירות להומוסקסואלים וללסביות לשרת בצבא באופן גלוי, כלומר מבלי שייאלצו להסתיר את נטייתם המינית. בפפואה גינאה החדשה ובטונגה הומוסקסואלים ולסביות אינם מורשים לשרת בצבא. בוונואטו ובפיג'י נושא זה אינו ברור די צורכו.

הגנה מפני אפליה

מבין מדינות אוקיאניה, בשתי מדינות החוק אוסר באופן מוחלט על אפליה על רקע נטייה מינית: מדינות אלה הן אוסטרליה וניו זילנד. ב־4 מדינות נוספות החוק אוסר באופן חלקי על אפליה כזו: מדינות אלה הן ונואטו, פיג'י, קיריבטי וסמואה.
בנוסף, ב־4 טריטוריות החוק אוסר באופן מוחלט על אפליה על רקע נטייה מינית: טריטוריות אלה הן קלדוניה החדשה, אי הפסחא, ואליס ופוטונה ופולינזיה הצרפתית. ב־5 טריטוריות נוספות החוק אוסר באופן חלקי על אפליה כזו: טריטוריות אלה הן איי מריאנה הצפוניים, גואם, איי קוק, סמואה האמריקנית ופיטקרן. בפיטקרן האיסור על אפליה כזו מעוגן בחוקה.

טרנסג'נדריות ושינוי מגדר

3 מדינות באוקיאניה מתירות לטרנסג'נדרים לשנות את מגדרם החוקי: מדינות אלה הן אוסטרליה, ניו זילנד וסמואה. נוסף על מדינות אלה, 6 טריטוריות מתירות לטרנסג'נדרים לעשות כן: טריטוריות אלה הן קלדוניה החדשה, איי מריאנה הצפוניים, גואם, אי הפסחא, ואליס ופוטונה, סמואה האמריקנית ופולינזיה הצרפתית.
מרדכי רותם

פעילות

הרב רותם חיבר מאות דרשות ומספר רב של תפילות אשר נכללות בסידורי תפילה ובמחזורים של התנועה ליהדות מתקדמת בישראל ושל התנועה הרפורמית בארצות הברית. תפילה פרי עטו אף שולבה במחזור תפילות ראש השנה של התנועה הקונסרבטיבית בישראל.
בשנות השבעים עסק הרב רותם גם בהוראה פעילה בהם הוא לימד תנ"ך ויהדות בבית הספר ליאו-בק בחיפה, ובהיברו יוניון קולג׳ בירושלים.
במסגרת פעילותו במועצת הרבנים המתקדמים בישראל היה הרב רותם עורך משנה של "כוונת הלב" - המחזור לימים הנוראים של התנועה, אותו ערך יחד עם הרב יהורם מזור. בהמשך, ערכו השניים גם הגדה של פסח בנוסח מתקדם.
הנס יונאס

ביוגרפיה

יונאס נולד במנשנגלדבך שבגרמניה. למד פילוסופיה ותאולוגיה באוניברסיטת פרייבורג, באוניברסיטת ברלין ובאוניברסיטת היידלברג. קיבל תואר דוקטור לפילוסופיה מאוניברסיטת מארבורג, שם היה תלמידם של אדמונד הוסרל, של מרטין היידגר ושל רודולף בולטמן. במארבורג פגש בחנה ארנדט שגם היא למדה שם לתואר דוקטור בפילוסופיה, והם נשארו ידידים במשך כל חייהם.
ב-1933 הצטרף היידגר אל המפלגה הנאצית, דבר שפגע באופן אישי בהנס יונאס, שהיה יהודי ופעיל הציונות. העובדה שפרופסור נחשב כמו היידגר היה מסוגל להאמין במה שנתפס בעיני יונאס כמחשבות שיגעוניות גרמה ליונאס להטיל ספק בערכה של הפילוסופיה. הוא עזב את גרמניה והתגורר באנגליה. ב-1934 עלה לארץ ישראל, בה פגש בלורה ויינר, אשתו לעתיד. ב-1940 התגייס לשורות הצבא הבריטי במסגרת הבריגדה היהודית שלחמה נגד הנאצים. הוא נשלח לאיטליה ובשלב הסופי של מלחמת העולם השנייה הגיע לגרמניה.
יונאס שב למנשנגלדבך כדי לחפש את אמו, אך היא נרצחה במחנה ההשמדה אושוויץ. יונאס החליט לעזוב את גרמניה לצמיתות, שב לארץ ישראל ולקח חלק במלחמת העצמאות של ישראל ב-1948. הוא לימד פילוסופיה במסגרת האוניברסיטה העברית בירושלים, ב-1950 נסע לקנדה ולימד שם פילוסופיה באוניברסיטת קרלטון. ב-1955 הגיע לעיר ניו יורק ולימד פילוסופיה בבית הספר החדש למחקר חברתי עד 1976. בשנים 1982–1983 שימש כפרופסור אורח באוניברסיטת מינכן.
הנס יונאס מת ב-1993 בביתו שבעיר ניו רושל שבמדינת ניו יורק.

משנתו הפילוסופית

ספריו של יונאס הם בעלי חשיבות מרובה בשטחים רבים ושונים. ספרו "הדת הגנוסטית" שיצא לאור ב-1958 שימש כספר הלימוד העיקרי בשפה האנגלית בנושא זה, במשך כמה עשרות שנים. בספרו זה, דן יונאס בתופעה הגנוסטית מנקודת המבט של האקזיסטנציאליזם.
ספרו "תופעת החיים" (1966) מהווה את בסיסו הפילוסופי של מדע הביואתיקה בארצות הברית. בספר זה ניכרת השפעתו של מרטין היידגר. הוא מנסה להעמיד זה לצד זה את עולם החומר ואת עולם הרוח, ובכך היה אחד הפילוסופים הראשונים שעסקו בהשלכותיו המוסריות של המדע.
ספרו "ציוויה של האחריות" שיצא לאור בגרמנית ב־1979 ותורגם לאנגלית ב־1984, מתרכז בבעיות המוסר החברתי שהטכנולוגיה מעמידה בפני המין האנושי. יונאס עומד על כך כי הישרדותו של האדם תלויה במאמצינו לשמור על כוכב הלכת שעליו אנו חיים ועל עתידו. הוא פיתח עיקרון מוסרי חדש: "עלינו ללמוד לחיות כך שפעילותנו תהלום חיים אנושיים אמיתיים ועקביים." ספרו זה המריץ את מדע האקולוגיה ואת הנושא של חשיבה סביבתית.
חדיד

היסטוריה

מושב חדיד הוקם בשנת 1952 ומייסדיו היו עולים מתימן, אליהם הצטרפו עולים יוצאי רומניה בשלב מאוחר יותר. כיום, מתגוררים במושב כ-800 נפשות והאוכלוסייה דתית. 
המושב קרוי על שם העיר הקדומה "חדיד", ששכנה בתל חדיד הסמוך ממזרח, 
ביישוב פועלים מוסדות שירותים בהם: צרכנייה, מזכירות, מועדון, מקווה, בית כנסת, גני ילדים, וספרייה.
נוסחת ציאולקובסקי

רקע היסטורי

משוואות ההנעה הרקטית פורסמו על ידי ציולקובסקי בשנת 1903, ובמשך שנים נחשב ציולקובסקי לראשון שהגה אותן. עם זאת, מחקר מעודכן יותר גילה חישובים דומים שנערכו בבריטניה בשנת 1813, לשם בחינת היעילות של רקטות קרקע קרקע ששימשו למטרות לחימה. משוואות אלה הופיעו בחיבור מאת ויליאם מור, שנקרא מסה על תנועת רקטות (A Treatise on the Motion of Rockets).

שימוש בנוסחה לטילים רב־שלביים

ציולקובסקי הניח בעבודתו את הייסוד לבניית טיל רב־שלבי. בטיל כזה, נושר שלב לאחר גמר הדלק שהיה בו, והטיל יכול להמשיך ולהאיץ, עד להשגת המהירות הנדרשת לשם הגעה לחלל או ליציאה משדה הכבידה של גרמי שמיים שונים.
דער מארגען זשורנאל

דער מאָרגען זשורנאַל (קרי: "דֶר מוֹרגֶן ז'וּרנל", יידיש: עיתון הבוקר; באנגלית כונה Jewish Morning Journal) היה עיתון אורתודוקסי-ציוני אמריקאי, היומון הראשון ביידיש שזכה להצלחה רבה בארצות הברית. נוסד בניו יורק ב-2 ביולי 1901 תחת השם "דער יודישער מארגען זשורנאל", על ידי המו"ל יעקב ספירשטיין, שהיה גם עורכו הראשי.
צוות הכותבים שלו כלל את יחזקאל צ'ארלס וורטסמן, יעקב מגידוב, חיים מאליץ, אברהם מיכל שַרקַנסקי, משה זייפרט, י. פרידמן ופיטר ויירניק.
על אף שהעיתון נקט בקו דתי, הוא היה החילוני ביותר מבין העיתונים ביידיש באמריקה, וכן היה חסיד נלהב של האמריקניזציה למהגרים מרוסיה, שהיוו את רוב קוראיו. בשנת 1928 קוצר שמו ל"מארגען זשורנאל" לאחר שהתאחד עם ה"טאגבלאט". בשנות ה-50 התמזג העיתון עם "דער טאָג" (שיצא לאור גם בשבת.  מאז המיזוג נקרא העיתון המאוחד גם בשם 'דער טאג מארגען זשורנאל') והמשיך לצאת לאור עד לסגירתו בשנת 1971 בשל ירידה בקהל הקוראים. בימי שבת הופיע רק הלוגו של "דער טאג" בעמוד הראשי.
העיתון היה היומון היידי האורתודוקסי היחיד במשך תקופה ארוכה, ונחשב ל"ניו יורק טיימס של האוכלוסייה היהודית באיסט סייד". בשיאו מכר 111,000 עותקים בשנת 1916.
כפר מעש

היסטוריה

היישוב הוקם במסגרת תוכנית התיישבות האלף בשנת 1934 על קרקע בשטח 900 דונם בבעלות הקרן הקיימת. תחילה, עוד לפני הקמת היישוב, עובד השטח במשותף בידי קבוצה מפועלי פתח תקווה בשם "בהדרגה" (ונקרא כך היות שהקמת היישוב לקבוצה בידי המוסדות המיישבים נעשתה לאט לאט ובהדרגה) וקבוצה בשם "היובל" של ארגון בני בנימין (מקור השם נבע מכך שהקבוצה נתארגנה בשנת 1928 - שנת היובל לקיומה של פתח תקווה ממנה יצאו). 120 דונם משטח המיועד ליישוב היו בבעלות איכרי פתח תקווה ונמסרו לקבוצת "היובל" במתנה. הוחלט שהקרן הקיימת תרכוש אדמות נוספות בסמוך וכל הקרקע תהייה בבעלות הקרן. חלק מהשטח נמסר לארגון "בהדרגה". ב-18 באפריל 1934 החלה קבוצת "היובל" בהקמת יישוב על השטח שעובד במשותף ללא הסכמת קבוצת "בהדרגה". ופרץ סכסוך בין שתי הקבוצות. לבסוף חולק השטח לפי התכנון המקורי של הקרן הקיימת, והיישוב של קבוצת "בהדרגה" הוקם בינואר 1935. בשנת 1939 נמנו במושב "בהדרגה" 188 תושבים ב-43 משקים. 
לאחר הקמת המדינה אוחדו שני היישובים ליישוב אחד בשם "כפר מעש". ליישוב הוקצו קרקעות נוספות שהיו שיכות לכפר העברי הסמוך יהודייה (עבאסייה), שננטש ב-1948. השם "כפר מעש", הוא על שם "ארגון מעש" שהקים גם את המושב הסמוך כפר אז"ר (אין המדובר בראשי תיבות - מע"ש, גרסה זו היא שיבוש. לפי גרסה אחרת השם הוא כן מע"ש כראשי תיבות של "מושב עובדים שיתופי"). 
בין המתיישבים הראשונים במקום הייתה משפחתו של המשורר נתן יונתן, ושם גם עברה עליו ילדותו. אחת מתושבותיו הידועות הייתה הסופרת דבורה עומר.
גאזיאבאד

דפוסי אקלים

בין אפריל ליולי החום בגאזיאבאד כבד, ועולה לעיתים קרובות על 40 מעלות. ביולי ואוגוסט מגיעים גשמי המונסון הכבדים המפחיתים את החום אך מלווים בעלייה בלחות, כשלאחריהם חוזר החום. החורף נמשך בין נובמבר לינואר, ומתאפיין בערפל כבד ובראות לקויה. מזג האוויר הנוח והנעים ביותר הוא במהלך החודשים פברואר ומרץ.
טוני גארן

אנטוניה ("טוני") גארן (בגרמנית: Toni Garrn; נולדה ב-7 ביולי 1992) היא דוגמנית גרמנית. ב-2008 התרחשה הפריצה הגדולה שלה בתחום האופנה, לאחר חתימה על חוזה בלעדי עם קלווין קליין.

ביוגרפיה

טוני גארן נולדה לאנטוניה גארן בהמבורג, גרמניה. יש לה אח גדול, ניקולאס, גם הוא דוגמן.
כאשר גארן הייתה בת שנתיים, היא עברה עם משפחתה ללונדון, ומאוחר יותר לאתונה כאשר היא הייתה בת שש. בגיל 10, חזרה להמבורג עם משפחתה.
כאשר גארן הייתה בת 13 החלה את קריירת הדוגמנות כשחתמה על חוזה עבודה בסוכנות דוגמנות ניו יורקית.
בסתיו 2011, גארן החלה לדגמן עבור רשת "ויקטוריה'ס סיקרט", ראשית בהופעה בקטלוגים שלהם מדגמנת את קו הבגדים. מיד לאחר מכן היא הייתה ב-2011 תצוגת האופנה של ויקטוריה סיקרט, וצולמה עבור PINK-line עם דוגמנית בשם שנינה שאיק. תצוגת האופנה הראשונה שלה של ויקטוריה סיקרט הייתה למעשה ב-2010, אבל בסופו של דבר היא לא נבחרה בשנה זו לתוכנית.
באפריל 2012, דווח לגארן באופן שגוי על ידי התקשורת שנבחרה להיות רשמי ויקטוריה סיקרט אנג'ל. מיד לאחר מכן דווח כי גארן רק נבחרה לככב בקמפיין של ויקטוריה סיקרט הקמפיין למען "חלום אנג'ל" לצד ארין הית'רטון ולינדסי אלינגסון, ובפרסומת "מלאכים באהבה" בכיכובה של אליס טיילור.
גארן גרה בדירה ברובע הפיננסי, מנהטן, בניו יורק.

בתקשורת

גארן התפרסמה בזכות פועלה כדוגמנית ובשל מערכת יחסים מתוקשרת שניהלה עם לאונרדו דיקפריו במשך כשנה וחצי, עד לאוקטובר 2014, גארן כיכבה פעמים רבות על שערי עיתונים.